Decreta synodica Ptolemaica
Synodis sacerdotum religionis Aegyptiae sub regno Ptolemaeorum interdum constitutis, decreta synodica rite iussu regum collegiique sacerdotum lata sunt. Hic sequitur index synodorum decretorumque de quibus certiores sumus. Numeri W. Huß in symbola anno 1991 edita imposuit: 1. Synodus Saitica, 266/265 a.C.n.: Titulus Saiticus 2. Synodus anno et loco incertis, rege Ptolemaeo II, in Stela Mendesia breviter relata 3a-b. Synodus, rege Ptolemaeo III; decretum fortasse die 12 Phaophi, 13 Gorpiaei, i.e. 3 Decembris 243 a.C.n. latum. Textus iuxta Elephantinam repertus, lacunosus et nondum editus, fortasse idem decretum praebet ac textus Tuphii repertus 4. Decretum quod Canopico (vide infra) praecedit; idem fortasse apud Museum Orientale Dunelmense partim servatur 5a-f. Synodus Canopica mense Februario, et Decretum Ptolemaei III Canopicum, 7 Martii 238 a.C.n., cuius sex textús servantur 6. Synodus loco et anno incertis, rege Ptolemaeo III; Decretum sacerdotale Upsaliense 7. Synodus rege Ptolemaeo IV inter annos 221 et 211/210 acta; decretum Cairense 8a-c. Synodus Memphitica et Decretum Ptolemaei IV Memphiticum, 15 Novembris 217 seu 216 a.C.n. 9. Decretum (si fragmenta recte intelleguntur) rege Ptolemaeo V latum, lacunose in Museo Lupariensi servatum 10a-c. Synodus Memphitica et Decretum Ptolemaei V Memphiticum, 27 Martii 196 a.C.n.; e tribus textibus ea celeberrima est quae in Tabula Rosettana legitur 11a-b. Synodus Alexandrina et Decretum Philense quod dicitur alterum, die fere 12 Septembris 186 a.C.n. 12a-b. Synodus Memphitica et Decretum Philense quod dicitur primum, die ut videtur 29 Octobris 185 a.C.n. 13. Decretum, fortasse inter annos 185-180 latum, cuius textus lacunosus iuxta Aswan anno 1908 repertus hodie deperditus est 14. Decretum die 29 Aprilis 182 a.C.n. latum cuius textus lacunosus iuxta Rosettana in Titulo Hermopolitano legitur 15. Synodus Memphitica et decretum die 22 Apellaei, id est mense Iulio 182 a.C.n. latum 16. Decretum loco incerto die 3 Audnaei, fortasse anno 161 a.C.n. latum 17. Decretum (si fragmentum recte intellegitur) mense sive Octobri seu Novembri 112 a.C.n. latum, cuius textus trilinguis sed haud legibilis in Museo Aegyptio Cairensi iacere dicitur